Hos Deutsche Dienststelle har man sammenkørt oplysninger, som er dukket op ved ulykkesstedet, med de notater, man har i arkivet, og her er man sikre på, at der er tale om den 19-årige korporal Hans Wunderlich, der stammer fra Bayern i det sydlige Tyskland.

- For det første har vi den officielle rapport om, at den her person og det fly var savnet i det område, fortæller Hans-Hermann Söchtig, tidligere oberstløjtnant og nu leder hos Deutsche Dienststelle.

- For det andet fandt man på selve kroppen eller knoglerne, der lå dybt nede, tre stykker papirer, som stadig kunne læses, fortæller han.

Her optrådte navnet blandt andet på et omslag til nogle madkuponer, og initialerne fremgik ligeledes af et ur, som soldaten bar ved uheldet.

Det er umiddelbart gået i stå omkring klokken to - eller klokken 14, om man vil, hvilket formodes at være det tidspunkt, hvor ulykken skete.

Til gengæld lykkedes det ikke at finde et såkaldt ’dogtag’, en lille metaltavle med gravering, som hænger i en halskæde eller andet og giver direkte besked om soldatens identitet.

Ifølge Deutsche Dienststelle var Hans Wunderlich ikke videre erfaren.

Han var såkaldt ’Gefreiten’ i luftvåbenet, hvilket svarer til den danske titel korporal og havde formentlig ringe erfaring i luften.